מדינת ג'ורג'יה הפכה בשנים לאבן שואבת חדשה עבור חברות ועסקים ישראלים, המבקשים אחיזה בארה"ב - ובימים אלה הצטרפה ליותר מ-40 חברות ישראליות שבחרו להתמקם במדינה שבדרום-מזרח ארה"ב חברת "אבן קיסר" מקיבוץ שדות ים, מובילה עולמית בייצור משטחי קוורץ באיכות גבוהה.
בהודעה משותפת מסרו מושל ג'ורגיה, ניית'ן דיל, ומנכ"ל אבן קיסר, יוסף (יוס) שירן (בתצלום מימין), כי החברה הישראלית תבנה מפעל חדש בעיר ריצ'מונד היל שבמחוז בראיין בהשקעה של 70-100 מיליון דולר. המפעל יעסיק כ-180 עובדים מקומיים, ייבא חומרי גלם לפס הייצור וייצא מוצרים מוגמרים.
דיל הסביר למה דווקא ג'ורג'יה: "יש מכאן נגישות לקהילת העסקים הבינלאומית, בין היתר באמצעות הנמל הרביעי בגודלו ובצמיחתו בארה"ב". הוא ציין, כי מדינתו מפעילה תכניות עזרה נדיבות לחברות המשקיעות בה ומסייעת בלוגיסטיקה ובהטבות.
שירן סיפר, כי אבן קיסר ערכה חיפוש יסודי אחר אתר להקמת מפעל חדש בארה"ב. הוא מצא בג'ורג'יה את "השילוב הנכון של כוח אדם מיומן, תשתית לוגיסטית איתנה ומדינה, מחוז ועיר המתאימים לעסקינו".
כאמור, למעלה מ-40 חברות ישראליות-אמריקניות פעילות כבר כעת בג'ורג'יה, בהן: אמדוקס, ורינט, גיוון אימג'ינג, PCI, אלפא אומגה, ברן תקשורת.